Illum, il-Kummissjoni qed tadotta l-ewwel Strateġija tal-UE dwar ir-ritorn volontarju u r-riintegrazzjoni. L-Istrateġija tippromwovi r-ritorn volontarju u r-riintegrazzjoni bħala parti integrali minn sistema komuni tal-UE għar-ritorni, li huwa objettiv ċentrali skont il-Patt dwar il-Migrazzjoni u l-Ażil il-ġdid. Hija tistabbilixxi miżuri prattiċi biex jissaħħaħ il-qafas legali u operazzjonali għar-ritorni volontarji mill-Ewropa u mill-pajjiżi ta' tranżitu, tittejjeb il-kwalità tal-programmi ta' ritorn u tar-riintegrazzjoni, jiġu stabbiliti rabtiet aħjar ma' inizjattivi ta' żvilupp u tissaħħaħ il-kooperazzjoni mal-pajjiżi sħab. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal: “L-UE qiegħda ssawwar ekosistema ġdida fejn jidħlu r-ritorni – qiegħda tagħti attenzjoni biex ikun hemm żieda fil-kooperazzjoni fejn tidħol ir-riammissjoni, it-titjib tal-qafas ta' governanza, li tgħammar lil Frontex b'mandat operattiv ġdid fejn jidħlu r-ritorni u li taħtar uffiċjal tal-UE bħala Koordinatur tar-Ritorni. L-Istrateġija tal-lum dwar ir-ritorni volontarji u r-riintegrazzjoni hija biċċa oħra minn dik l-istampa. Ir-ritorni huwa aktar effettivi meta jsiru b'mod volontarju u meta jkunu akkumpanjati minn opzjonijiet ġenwini ta' riintegrazzjoni għal dawk li jirritornaw lejn pajjiżhom, u din l-Istrateġija se tiżviluppa approċċ aktar uniformi u kkoordinat fost l-Istati Membri sabiex jiġi sfruttat il-potenzjal sħiħ tagħhom.” Il-Kummissarju għall-Affarijiet Interni, Ylva Johansson, qalet: “Madwar terz biss ta' persuni mingħajr dritt li jibqgħu fl-UE jirritornaw lejn il-pajjiż ta' oriġini tagħhom u fost dawk li jagħmlu dan, inqas minn 30 % jagħmlu dan b'mod volontarju. Ir-ritorn volontarju huwa dejjem l-aħjar għażla: huma ċċentrati fuq l-individwu, huma aktar effettivi u jiswew anqas. L-ewwel strateġija li qatt kellna dwar ir-ritorn volontarju u r-riintegrazzjoni se tgħin lill-persuni rimpatrijati kemm mill-UE kif ukoll pajjiżi terzi jaħtfu l-opportunitajiet f'pajjiżhom, jikkontribwixxu għall-iżvilupp tal-komunità u jibnu l-fiduċja fis-sistema tal-migrazzjoni tagħna biex jagħmluha aktar effettiva.” Qafas legali u operattiv effettiv Il-lakuni bejn il-proċeduri tal-ażil u tar-ritorn, l-isfidi fil-prevenzjoni tal-ħarbiet, riżorsi insuffiċjenti, nuqqas ta' data , frammentazzjoni ġenerali u kapaċità amministrattiva limitata li jingħata segwitu għad-deċiżjonijiet ta' ritorn: dawn kollha jikkontribwixxu biex ikun hemm adozzjoni baxxa ta' programmi ta' ritorn volontarju assistit. Permezz tal-proposta tad-Direttiva dwar ir-Ritorn riformulata , il-proposta emendata għal Regolament dwar il-Proċeduri tal-Ażil, ir-Regolament dwar il-Ġestjoni tal-Ażil u tal-Migrazzjoni, u r-Regolament Eurodac rivedut, il-Kummissjoni se tkompli tistabbilixxi proċeduri u regoli komuni rapidi u ġusti dwar l-ażil u r-ritorn, tissorvelja l-għoti ta' assistenza għar-ritorn u r-riintegrazzjoni u tnaqqas ir-riskju ta' movimenti mhux awtorizzati. Permezz tal-mandat imsaħħaħ tagħha, il-Frontex tista' tappoġġa lill-Istati Membri fl-istadji kollha tal-proċess ta' ritorn volontarju u ta' riintegrazzjoni, inkluż dwar il-konsulenza ta' qabel ir-ritorn, l-appoġġ wara l-wasla u l-monitoraġġ tal-effettività tal-assistenza għar-riintegrazzjoni. Il-Koordinatur tar-Ritorn u n-Netwerk ta' Livell Għoli għar-Ritorn ser jipprovdu appoġġ tekniku ulterjuri lill-Istati Membri biex ilaqqgħu flimkien linji differenti tal-politika ta' ritorn tal-UE. Kwalità mtejba ta' programmi ta' ritorn volontarju assistit Il-provvediment ta' konsulenza bikrija, imfassla apposta u effettiva dwar ir-ritorn li tieħu f'kunsiderazzjoni ċ-ċirkostanzi individwali, il-ħtiġijiet tat-tfal u l-gruppi vulnerabbli, kif ukoll l-appoġġ wara r-ritorn, itejjeb il-possibbiltajiet tagħhom ta' riintegrazzjoni b'suċċess u sostenibbli fil-komunitajiet tal-oriġini tagħhom. Il-Kummissjoni se taħdem mal-Frontex biex tiżviluppa kurrikulu komuni għall-konsulenti tar-ritorn li jikkomplementa l-appoġġ eżistenti mill-Aġenzija u jagħmel użu aħjar mill-għodod ibbażati fuq l-internet bħall-Inventarju ta' Assistenza għar-Ritorn u r-Riintegrazzjoni u l-Għodda ta' Assistenza għar-Riintegrazzjoni. Il-Kummissjoni, f'kooperazzjoni mal-Istati Membri, il-Frontex u n-Netwerk Ewropew tar-Ritorn u r-Riintegrazzjoni, se tiżviluppa wkoll qafas ta' kwalità għall-fornituri ta' servizzi ta' riintegrazzjoni bbażat fuq standards komuni għall-ġestjoni ta' proġetti, appoġġati mill-finanzjament tal-UE. Tisħiħ tal-kooperazzjoni mal-pajjiżi sħab Il-kooperazzjoni dwar ir-ritorn volontarju u r-riintegrazzjoni hija aspett ewlieni fis-sħubijiet tal-migrazzjoni li l-UE se ssaħħaħ skont il-Patt il-Ġdid dwar il-Migrazzjoni u l-Ażil. L-UE ser tappoġġa s-sjieda tal-proċessi ta' riintegrazzjoni fil-pajjiżi sħab b'bini ta' kapaċitajiet, tipprovdi lill-persunal bil-ħiliet meħtieġa, jew tappoġġa strutturi ta' governanza biex jiġu ssodisfati l-ħtiġijiet ekonomiċi, soċjali u psikosoċjali speċifiċi tal-persuni rimpatrijati. L-UE ser tkompli wkoll tipprovdi assistenza għar-ritorn volontarju u r-riintegrazzjoni tal-migranti maqbuda f'pajjiżi oħra, inkluż permezz tal-esplorazzjoni ta' sħubiji ġodda. Fl-aħħar nett, l-UE se ssaħħaħ ir-rabtiet bejn il-programmi ta' riintegrazzjoni u inizjattivi ta' żvilupp rilevanti oħra f'pajjiżi sħab. Il-Kummissjoni se tara li jkun hemm użu aktar ikkoordinat tar-riżorsi finanzjarji li se jkunu disponibbli taħt fondi differenti tal-UE biex jappoġġaw il-proċess kollu tar-ritorn volontarju u tar-riintegrazzjoni. L-Isfond L-Istrateġija tal-lum hija parti mill-ħidma tal-UE li ssawwar sistema komuni tal-UE għar-ritorni skont il-Patt dwar il-Migrazzjoni u l-Ażil il-ġdid. L-Istrateġija hija bbażata fuq ir-riżultati u l-esperjenza miksuba fl-implimentazzjoni ta' programmi nazzjonali u inizjattivi ffinanzjati mill-UE f'pajjiżi sħab, inkluż il-ħidma li saret min-Netwerk Ewropew tar-Ritorn u r-Riintegrazzjoni, il-Frontex u l-Inizjattiva Konġunta dwar il-Protezzjoni u r-Riintegrazzjoni ta' bejn l-UE u l-Organizzazzjoni Internazzjonali għall-Migrazzjoni. Għal aktar informazzjoni Komunikazzjoni: L-Istrateġija tal-UE dwar ir-ritorn volontarju u r-riintegrazzjoni Dokument ta' Ħidma tal-Persunal tal-Kummissjoni: Il-qafas tal-UE dwar il-konsulenza dwar ir-ritorn u l-Għodda ta' Assistenza għar-Riintegrazzjoni Q&A: L-Istrateġija tal-UE dwar ir-ritorn volontarju u r-riintegrazzjoni